钦定古今图书集成/明伦汇编/官常典/第459卷 > 唐彬
## 钦定古今图书集成/明伦汇编/官常典/第459卷 > 唐彬

按《晋书》本传，“彬字儒宗，鲁国邹人也。父台山太守。彬
有经国大度，而不拘行检。少便弓马，好游猎，身长八
尺，走及奔鹿，彊力兼人，晚乃敦悦经史。尢明《易经》，随
师受业，还家教授𢘆数百人。初为郡门下掾，转主簿。
刺史王沉集诸参佐，盛论拒吴之策，以问九郡吏，彬
与谯郡主簿张恽俱陈吴有可兼之势，沉善其对，又”
使彬难言吴未可伐者，而辞理皆屈。还迁功曹，举孝
廉，州辟主簿，累迁别驾。彬忠肃公亮，尽规匡救，不显
谏以自彰。又奉使诣相府计事，于时僚佐皆当世英
彦，见彬莫不钦悦，称之于文帝，荐为掾属。帝以问其
参军孔颢，忌其能，良久不答。陈骞在坐，敛板而称曰：

“修业陋巷，观古人之遗迹，言满天下无口过，行满天
下无怨恶。”帝顾四坐曰：“名不虚行。”他日，谓孔颢曰：“近
见唐彬，卿受蔽贤之责矣。”初，邓艾之诛也，文帝以艾
久在陇右，素得士心，一旦夷灭，恐边情搔动，使彬密
察之。彬还，白帝曰：“邓艾忌克诡狭，矜能负才，顺从者
谓为见事，直者谓之触迕。虽长史司马，参佐牙门，答
对失指，辄见骂辱，处身无礼，大失人心。又好施行事
役，数劳众力，陇右甚患苦之，喜闻其祸，不肯为用。今
诸军已至，足以镇压内外，愿无以为虑。”俄除尚书水
部郎。泰始初，赐爵关内侯，出补邺令。彬导德齐礼，期
月化成。迁弋阳太守，明设禁防，百姓安之。以母丧去
官。益州东接吴寇，监军位缺，朝议用武陵太守杨宗
及彬。武帝以问散骑常侍文立，立曰：“宗、彬俱不可失，
然彬多财欲，而宗好酒，惟陛下裁之。”帝曰：“财欲可足，
酒者难改。”遂用彬。寻又诏彬监巴东诸军事，加广武
将军。上《征吴之策》，甚合帝意。后与王濬共伐吴，彬屯
据冲要，为众军前驱，每设疑兵，应机制胜，陷西陵、乐
乡，多所擒获。自巴陵、沔口以东，诸贼所聚，莫不震惧，
倒戈肉袒。彬知贼寇已殄，孙皓将降，未至建业二百
里，称疾迟留，以示不竞。果有先到者争物，后到者争
功，于时有识，莫不高彬此举。吴平，诏曰：“广武将军唐
彬，受任方隅，东御吴寇，南临蛮越，抚宁疆场，有绥御
之绩。又每忼慨，志在立功。顷者征讨，扶疾奉命，首启
戎行，献俘授馘，勋效显著。其以彬为右将军、都督巴
东诸军事。征拜翊军校尉，改封上庸县侯，食邑六千
户，赐绢六千匹。朝有疑议，每参预焉。”北魏侵掠北平，
以彬为使持节、监幽州诸军事、领护乌丸校尉、右将
军。彬既至镇，训卒利兵，广农重稼，震威耀武，宣谕国
命，示以恩信。于是鲜卑二部大莫廆擿何等，并遣侍
子入贡，兼修学校，诲诱无倦，仁惠广被。遂开拓旧境，
却地千里，复秦长城塞。自温城洎于碣石，绵亘山谷
且三千里，分军屯守，烽堠相望。由是边境获安，无犬
吠之警，自汉、魏征镇，莫之比焉。鲜卑诸种畏惧，遂杀
大莫廆。彬欲讨之，恐列上俟报，卤必逃散，乃发幽冀
车牛，参军许祇密奏之，诏遣御史槛车征彬付廷尉，
以事直见释。百姓追慕彬功德，生为立碑作颂。彬初
受学于东海阎德，门徒甚多，独目彬有廊庙才。及彬
官成而德已卒，乃为之立碑。元康初，拜使持节、前将
军、领西戎校尉、雍州刺史。下教曰：“此州名都士人林
薮，处士皇甫申叔、严舒龙、姜茂时、梁子远等，并志节
清妙，履行高洁，践境望风，虚心饥渴。思加延致，待以
不臣之典，幅巾相见，论道而已，岂以吏职屈染，高规。
郡国备礼发遣，以副于邑之望。”于是四人皆到，彬敬
而待之。元康四年卒官，时年六十。谥曰襄。赐绢二百
匹，钱二十万。